**TRI LEPTIRA**

1. Jednog sunčanog proljetnog popodneva letjela su iznad zelene livade tri leptira: bijeli, crveni i žuti. Spuštali su se razigrano čas na jedan, čas na drugi cvjetić.

2. Iznenada nebo pokriše tamni oblaci. Zatim poče padati kiša. Leptiri žurno poletješe svom domu, ali nađoše vrata zatvorena. Ostadoše na kiši. Njihova krilca bila su sve teža i teža.

3. Kad u vrtu ugledaše velike cvjetove ljiljana, poletješe onamo. Zamoliše: - Ljiljane bijeli, otvori nam svoje latice da se sklonimo od kiše! Ljiljan odgovori: - Bijelog leptira mogu primiti. Crvenog i žutog ne mogu. Bijeli leptir tada reče: - Ako nećeš primiti i moja dva prijatelja, hvala ti na gostoprimstvu! I sva trojica odletješe.

4. Kiša je padala sve jače. Leptirići primijetiše krupan crveni tulipan. Pohitaše k njemu i ljubazno ga zamoliše: - Dobri tulipane, dopusti nam da se sklonimo u tvoju kućicu! Kiša će nas upropastiti...

- Neka uđu crveni i žuti. Bijelog leptira ne primam – reče tulipan. -Tvoja nam zaštita ne treba ako ne primiš svu trojicu. Radije ćemo zajedno umrijeti nego da svoga prijatelja ostavimo - rekoše uvrijeđeno crveni i žuti i odletješe.

5. Taj razgovor čulo je sunce. Odmah je rastjeralo oblake. Zasjalo je toplo i osušilo krilca leptirićima. Oni su ponovno poletjeli na livadu. Igrali su se sve do večeri. Kada se sunce smrklo, vratili su se kući i, umorni, slatko zaspali.

Njemačka narodna priča

Riješit ćeš niz zadataka. Pažljivo čitaj svaki zadatak, razmisli i nastoj točno i kratko odgovoriti. Odgovore napiši u bilježnicu. Napiši naslov i ispod odgovori.

ZADACI

Pročitaj 1. odlomak priče i odgovori:

1.U koje se doba godine događaj zbio?

2.Koje su boje leptiri?

Pročitaj 2. odlomak priče i odgovori:

3.Što se zbilo u prirodi?

4.Zašto su im krilca bila sve teža?

5.Kojem su cvijetu leptiri najprije poletjeli?

6.Kojeg leptira je taj cvijet želo primiti?

7.Zašto leptir ne prihvaća gostoprimstvo?

Pročitaj 4. odlomak priče i odgovori:

8.Koga ne želi primiti tulipan?

Pročitaj 5. odlomak priče i odgovori:

9. Tko je pomogao leptirima?

10. Prepiši rečenicu odgovora koji smatraš ispravnim.

a) Pravi prijatelj leptirima je ljiljan.

b) Pravi prijatelj leptirima je tulipan.

c) Pravi prijatelj leptirima je sunce.

d) Nitko im nije pravi prijatelj.

11. Leptiri kažu: - "Radije ćemo zajedno umrijeti nego da ostavimo svoga prijatelja."

Tom rečenicom leptiri pokazuju da su:

a) nepromišljeni i tvrdoglavi

b) ljuti, rado se svađaju

c) razmaženi i oholi

d) pravi prijatelji koji dijele dobro i zlo

Prepiši točan odgovor.